《假守蓬州视事二十日以台章罢黜行至温汤作此》
宋代·冯时行

联事春将半，去官春未归。
儒冠真蹭蹬，祖席有光辉。
罢遣亲刀真，勾牵坐钓矶。
同寮多俊彦，投老失亲依。
坐席丘无煖，扁舟蠡亦肥。
泉声清梦寐，山色净裳衣。
竹杖随时拄，山杯信手挥。
荷天将土苴，为我易烟霏。
州县徒劳耳，箪瓢殆庶几。
不糜公廪粟，元长故山微。
白发心犹壮，丹途计益非。
人生今殄瘁，世路只嘘欷。
苦潦人将溺，思援手病痱。
道孤谁叹息，迹蹇共嘲讥。
去矣犹回首，忧之欲历飞。
古今难骨鲠，风俗易脂韦。
深峡真浮海，温泉当俗沂。
空山猿择木，丰草马辞靰。
已遂孤云远，犹通一径微。
年年如问信，深觅薜萝扉。

作者简介：冯时行（1100—1163）宋代状元。字当可，号缙云，祖籍浙江诸暨（诸暨紫岩乡祝家坞人），出生地见下籍贯考略。宋徽宗宣和六年恩科状元，历官奉节尉、江原县丞、左朝奉议郎等，后因力主抗金被贬，于重庆结庐授课，坐废十七年后方重新起用，官至成都府路提刑，逝世于四川雅安。著有《缙云文集》43卷，《易伦》2卷。